மனிதனின் உடம்பு மேலே வந்ததும், தொள தொளவென்று பஞ்சகச்சம் வைத்துக்கட்டிய வேஷ்டிக்கிடையில் இரண்டு மரக்கால்கள் தெரிந்தன. "சரிதானே ஸார்" என்று வெளியே யிருந்த குரல் கேட்டது. "ஆமாம் அப்பா" என்றார் வந்தவர். "இதோ இருக்கிறது. உங்கள் கைத்தடியும் மூட்டைகளும்." வேலைக்காரன் உள்ளே வந்து கையிலிருந்த மூட்டைகளை மேற்பலகையில் ஒவ்வொன்றாக வைத்தான். "ஐந்து மூட்டைகள், பட்சணங்கள், விளையாட்டுப் பொம்மைகள், கொட்டு, விளையாட்டுத் துப்பாக்கி, புதிதாக வாங்கிய துணிகள்." "சரி! சரி!" "சௌகரியமாய்ப் போய்விட்டு வரணும்" என்று கும்பிட்டான்.